open-index/open-wikipedia-markdown huggingface dataset:
Gamelan

Un **gamelan** es un conjuntu musical de Indonesia y Malaysia, especialmenti de Java y Bali que nolmalmenti pue contenel una seri d'istrumentus cumu metalofonus, xilofonus, tamboris, gongs, frautas de bambú, istrumentus de cuerda pursá y frotá, y jata vocalistas puen sel incruyíus. Los tamboris sonin un istrumentu emportanti que dirigi el conjuntu.

El términu se refíri más a la balburda los istrumentus qu'a los que los tocan. Un gamelan es un conjuntu d'istrumentus cumu una entiá propia, costruíu y afináu pa que toquin juntus. Istrumentus de gamelan diferentis nu sonin entrecambiabris.

La parabra "gamelan" víni de la parabra javanesa "gamel" que quíi iðil golpeal u martillal, con el sufiju -an, que jorma un nombri colectivu.

## Varieáis de conjuntus de gamelan

Las divelsas jolmas de conjuntus de gamelan han de distinguilsi polos istrumentus qu'encrúin y pol usíu la vo, afinacionis, repertoriu, estilu y contestu curtural. En general, nu hay dos conjuntus de gamelan igualis, y de los que sulgierun en cortis prestigiosas a menú se considera que tínin el su propiu estilu. Ciertus estilus son compartíus pol conjuntus de gamelan de zonas cercanas, criandu un estilu regional.

Las variantis s'agrupan geograficaenti, juendu la principal división la que se da entre los estilus de los balinesis, los javanesis y los sundanesis. Los gamelan sundanesis s'associan a menú con el gamelan degung, un conjuntu sundanés qu'utiliða un subconjuntu d'istrumentus modificáus con un mou particulal de la escala pelog. Los gamelan balinesis se suelin associal a un virtuosismu y cambius velocis de tempu y dinámica del gamelan gong kebyar, el su estilu más conocíu. Algotrus estilus popularis balinesis encrúin el gamelan jegog y el kecak, tamién conocíu cumu el "cantu el monu".

Juera el nucliu principal de Java y Bali, los gamelan s'estendierun hestóricaenti a través del entrecambiu y intrés curtural u pol migracionis, surgiendu estilus nuevus. Los gamelan malayus (principalmenti de las regionis de Terengganu y Pahang) se diseñan de jolma similal a los javanesis menus en que carecin d'angunus istrumentus elaboráus y qu'están afináus en una escala slendro cuasi equidistanti en intervalus, a menú jiðiendu usíu d'un do u un si bemol occiental cumu la basi. Los imigrantis javanesis de Surinam tocan gamelan en un estilu autáu al de las aldeas del centru Java. El gamelan está relacionáu conos conjuntus kulintang de Filipinas. Tamién s'usan agora los gamelan en occidenti, encruyendu lo mesmu conjuntus tradicionalis cumu esprimentalis.
Pelog

**Pelog** es una las dos escalas essencialis de la música gamelan. La otra escala usá típicaenti es la slendro. Pelog tiini sieti notas, peru muchus conjuntus gamelan namás que tiinin tecras pa cincu de los tonus. Jata en conjuntus que tiinin tolas sieti notas, muchas piezas musicalis namás que usan una subbalburda con cincu notas.

## Afinación
Ya que la afinación faría tantu en isla en isla, lugal en lugal u jata dun gamelan a otru, nu es fácil caracteriðalla en télminus d'intervalus. Una aproximación pue desprical los sieti graus del pelog de Java central cumu una subbalburda d'una escala de nuevi tonus equidistantis temperá. Un análisis de 27 gamelan de la zona reveló una preferencia pol essi sistema.

Cumu en el slendro, pol mucha variación que haiga, nu hay apeninas endrentu un gamelan. Nu es el casu de Bali, andi se jaðin los mesmus batimientus d'intelferencia qu'en el slendro.

## Nombris de las notas en Java

Las notas la escala se puen llamal de diferentis jolmas; En Java, una jolma mu común es el usíu númirus (a menú llamáus polos sus nombris en javanés, sobri to de jolma abreviá. Otra jolma más antiga usa nombris deriváus de los de partis del cuerpu. Dambus los dos sistemas tínin las mesmas designacionis pal 5 y el 6.
Pathet

El **pathet** u **patet** es un conceptu la música gamelan. Es difícil d'esprical, peru es similal a los conceptus de raga u maqam en algotras músicas u los mous la música occidental.

En prencipiu, un pathet endica sobri qué notas se jaði ficanza en una melodía, especialmenti al final las frasis musicalis, endigual que determina qué patronis y elaboracionis son apropiáus. En muchus casus, sin embalgu, las obras se ven cumu en un arrebuju de pathets, y la realiá es más enrevesiná que las generaliðacionis endicás aquí, dependiendu de la particulal composición u el estilu.
Kabuto Jr.

**Kabuto Jr.** son una banda viguesa rock.

## Estória
Kabuto Jr. se holmarun nel 1999 embahu el vigués Manuel Seixo i el produtol Pablo Iglesias. Manuel, enmotau "Lito", tinia tocau en destintas bandas rock cumu Rebelde Rojito i Killer Barbies i tras raneal paí con destintas maquetas, a la final s’atopa al produtol Pablo Iglesias. El su nombri vien del anime Mazinger Z, andi Kabuto es unu los pressonahis protagonistas.

El discu con el que debutarun hue *Distressor* nel 1999, nel sellu discográficu Zero records. Es el primel i únicu largu compuestu pol dozi temas. El primel cenzillu hue *Time*, que consiguió fama pol sel la banda sonora dun anúnicu pubriciá mobi el veranu.
 
Los sonis *Distressor* son pop-rock, diendu dende el rock mas puru en *Deep state* u *L.A.K.*, endustrial cumu en *Fuck off* hata las melodias mas comparantis al pop cumu *Time* u *Just a need*. El holmatu en que presentarun el discu es ralu, pos está fartu libretu (en su lugal ai un papelinu conas letras i los miembrus i colabutaoris el grupu) i pol vezi carátulas, la portá i los títulus están emprentaus nel práticu la caha i tó a su vezi con cubierta cartón.

## Discografia
* *Distressor* (1999).
* *Time+3 Maxi* (1999).
* *Low-fi love cd single* (2000).
* *Memoryman* (2002).
* *Phone-Patter-BeHold* AAA cd single(2002)

## Atihus
* Entrivista a Manuel Seijo
* Kabuto Jr TV
Estereocéano

**Estereocéano** hue un efímeru grupu música eletrónica gallegu.

## Estória
Estereocéano se holmó nel 1997 embahu la direción Juan Rivas, músicu vigués que bia esprimentau en várius conhuntus. En 1998 mandarun una maqueta al pograma música eletrónica Radio 3 "Siglo XXI". Dende essi momentu el produtol, músicu i DJ Big Toxic s’enteressó pol ellus i pol mé dél se hizun de la discográfica Polygram. A lo primeru apaició el cenzillu *En tu nuca* en veranu el 1998 el qualu llamó l’atención las emissoras arrádiu españolas. Dispuesinu cona produción Big Toxic i la de Pablo Iglesias sacarian de la manu de Polygram el su únicu discu *Caleidoscópicu*.
 
Nesti trebahu s’uñin eletrónica, pop i rimus mu cudiaus cona puesia las sus letras a lo largu los sus dozi cortis. S’oyin las enfruyéncias la música populal los 60 i 70, nacional i tamién la vanguárdia la eletrónica finalis sigru XX cumu chill out u drum & bass. Dos ambientis se hallan nesti albun, unu mas pressonal, íntimu, escuru a vezis, en músicas cumu *En tu nuca*, *Nunca me iré de ti*, *Envejeceremos juntos* u *Invierno*, i otru mas festivu, alegri i tropical cumu *Lejana flor* u *Nunca nos diremos adiós*. El segundu los cenzillus espubricaus hue *Lejana flor*, qu’anduvu sonandu angunas semanas enas emissoras arrádiu i el su vídiu apaiciendu en pogramas música.

El discu, que podria bel siu unu los mas sonaus i emportantis el panorama musical español, queó clissau i densiguia desapaiciu. La compañia Polygram, a ná de belsi espubricau *Caleidoscópico*, hue assolvia pol Universal, de mó i maea qu’el discu queó nel orviu, hiziendu que la poca fama que consiguió el grupu los desseparara.
 
*Caleidoscópico*, sin embargu, hue consierau pola revista *Zona de Obras* unu los dies discus imprescindibris la música gallega i unus los mihoris discus el añu pola revista *La Luna*. Arcançó el númiru unu ena lista música independienti *El País de las tentaciones*.
 
Juan Rivas en solitáriu acontinó trebahandu, espubricandu discus ena línia mas latina i pop, mesturandu eletrónica i sonis tropicalis i retro. El su primel discu en solitaru hue *Devenir del paraíso*, en 2002, con EMI.

## Miembrus
* Alberto Regueira: quitarras. 
* Rafa M. Villarino: tecraus. 
* Carlos Rodríguez: tecraus 
* Juan Rivas: vozis i quitarras.

## Discografia
### Albun
* *Caleidoscópico* (1998).
### Cenzillus
* *En tu nuca* (1998).
* *Lejana flor* (1998).
* *Lejana flor (versión ragga ’99)* (1999).

## Atihus
* Portás el su discu i los sus cenzillus
* Páhina oficial Juan Rivas
* Espáciu Juan Rivas
Triscaidecafobia

La **triscaidecafobia** (del griegu *τρεῖς καὶ δέκα* "trezi") es el mieu inracional al númiru 13.

## Orihin
Esta fobia tien develsus oríhin tós ellus atihaus a creyéncias popularis i mitus andi esti númiru estaba relacionau cona muerti u el mal. El 13 es rehusau ya dende el Coigu Hammurabi, nel sigru XVII e. C. Cona relihión cristiana el 13 hue consierau númiru abominabri, quiziá pol sel 13 los comensalis ena Úrtima cena, sel Satán el anhi númiru 13, pol sel 13 los mesis el calandáriu lunissolal angunus añus, frenti al regulal 12 los calandárius grigorianus i musulmán.

## Curiosiais
Son muchas las curiosiais curturalis i anegóticas acontecias al tentu el númiru 13:
* Pa los ehícius, el númiru 13l fasi el ciclu vital era la muerti.
* Ena baraha el taró, la carta la Muerti es el númiru 13.
* Muchus eifícius suprimin el pisu 13 diendu del 12 al 14 u pusiendu pol meyu un 12b, algu que llama l’atención enas carrafileras botonis los arcensoris. Estu mesmu acontecin con ciais andi las avinias se mientan numericamenti i enas telminalis los avionis u las carrefilas(cumu aconteci en Iberia).
* Las sériis automobis la marca Renault tien del 3 al 21 sartándusi la sérii 13.
* Angunus discus carecin de la pista 13, cumu *Alivio de luto* el cantautol Joaquín Sabina, que la supuesta pista trezi es "+unu" u el discu John Mayer *Room for squares*, ondi la pista 13a es de 0,2 segundus sin cuental ena carátula.
Essacosioiessecontaessafobia

La **essacosioiessecontaessafobia** (del griegu *ἑξακόσοι ἑξήκοντα ἑξά* "666") es el mieu inracional al númiru **666**.

## Orihin
Esti mieu rescreci del velsículu 13:18 el Apocalissi, andi s’asseñala qu’el númiru 666 es la marca la béstia, atihau sigún la creyéncia veloí a Satán. Con tó los estuyosus opinan qu’el númiru nu hazi referéncia al diabru sinu a unu los emperaoris romanus, siguramenti Domicianu u Nerón. El cristianismu s’encargó de devurgal ena Antigüeá el mieu a dichu númiru i, mas recientimenti, el cini.
 
## La fobia
Las pressonas con mieu al 666 evitan pol compretu lo mesmu al númiru tal qual cumu a las cantiais que duna u otra manera otengan cumu resurtau pol mé duna operación dichu númiru u la repitición el seis. Ansí tamién precuran evital dichu númiru en teléfonus, direcionis, cartas, canalis, ec.

## Curiosiais
* Ronald Reagan muó el númiru la su casa en Bel Air que tinia 666 al 668. Curiosamenti el su nombri compretu está compuestu pol 6, 6, 6 letras: Ronald Wilson Reagan.
* En 1666 tuvu lugal el Gran Inciendu Londris.
* El 6 húniu el 2006 (06/06/06) los evanhélicus Ambassadors Ministries hizun una vehília pol 24 oras pa espantal los malus espíritus.
* La ciá de Honduras cambió los númirus teléfanu que tinian 6 cifras pol unus que tuvieran 7. El prefihu 666 hue dessinau a El Progreso cuyus ciaanus se pusun en contra pol mal agúriu que suponia tenel tal númiru. El prefihu que le didun hue el de 668, el mesmu númiru al que cambió Reagan el bichu la su casa.
Veleyu Patérculu

**Veleyu Patérculu** (en latín *Velleius Paterculus*) hue un estoriaol emperial, autol de las *Historiae Romanae*.

## Biografía
El *[[praenomen]]* que tien es duosu, pos unas huentis lo dan cumu *Marcus* i otrus cumu *Gaius*, heneralmenti acetau *Marcus* pola referéncia Priscianu.

Tuvu nacéncia pal 19 e. C. nuna família inlustri la Campaña. Ya de nuevu melitó nel ehélcitu romanu arcendiendu a trebunu melital enos territórius Trácia, Macedoña i Grécia nel 2 ed. C. Ombri entelihenti i entriquietu, endispués trebahó cumu prefetu caballeria i legau pol ochu añus pa Helmánia i Panónia, embahu el prencipau Tibériu. Al cabu hue nombrau qüestol i dispuesinu pretol. Toa una via enllena selvíciu melital i políticu hizu dél una pressona entendia en assuntus estau i capacitau pal componieru estoriográficu, anque el resurtau, polas cercustáncias enas que se movia la literatura la epoca claudiana, s’estruncó.

Se creyi que hue sentenciau a muerti pol mó Sehanu, con quien compartia una supuesta amistá, nel 31 ed. C.

## Obra

La su obra hue una estória univelsal en chiquininu, entitulá *Historiae Romanae* "*Estórias Roma*", las qualas eica a M. Viníciu. Nellas se relata de holma desigual los hechus dende la estruición Troya hata la muerti Lívia nel 29 ed. C.

L’obra se devii en dos librus de largol mu dispal: el primel dellus, brevíssimu en comparáncia con el segundu, albarca el periodu dende la estruición Troya hata la bicha Cartagu nel 146 e. C. Dél dessistin várias seicionis que nu mos án llegau. El segundu libru cuenta dende Cartagu hata Agustu, detuviéndusi nel periodu entri Húliu Cesa i Agustu, tó enfocau cumu una apreparación pal vinimientu Tibériu.

Al igual qu’otrus autoris el sigru I, cumu Séneca u Valériu Máisimu, Veleyu se sienti achopaçau pola heniliá los autoris crássicus. Anque, siguiendu la linía los coetanus, hue un propagandista el emperaol i la su obra s’encasulla ena labutación enciclopeica i con finis devurgativus i pedagóhicus. Desti heitu, la su precupación está nel periodu decisivu el cámbiu rehimin, que es ena guerra cevil entri Cesa i Pompeyu. La fortuna quiel que dambus a dos runchin i que pierda Pompeyu pa assin estaural el prencipau.
 
Gastó cumu huentis a otrus estoriaoris latinus cumu Titu Líviu, Pompeyu Trogu, Cornéliu Nepoti u Públiu Rutíliu.

## Estilu
El estilu retólicu es el própiu la epoca, caraiterizau pol arrepelotonamientu, la repitición, dessaheracionis, contraposicionis, desvius. Con tó, muestra un espetu pocu cudiau, quiziá polas priessas conas que s’escrebió el testu. Son asseñalabris las alabáncias continas al emperaol. La retólica de la que gasta está destiná a la su ensiñáncia enas escuelas, polo que los testus las *Historiae Romanae* sedrian d’usiu común pal deprendieru estória i retólica.

## Abreviaturas
L’abreviatura que l’assina el catálogu *Oxford* es la de *Vell.*

## Referencias

## Biblografia
* Bayet, J., *Literatura latina*, Ariel, Barcelona, 19702.
* Veleyo Patérculo, *Historia romana*, entrod., trad. i not. Ma. Asunción Sánchez Manzano, Gredos, Mairil, 2001.
* VV. AA., *Oxford Latin Dictionary*, Oxford, OUP, 1968.
Praenomen

El ***praenomen*** (del latín *prae*, *nomen* "prenombri") enas convencionis el nombraeru los romanus era el nombri pila. Era el primel de los tres nombris que se compón el nombraeru latinu, hunta el nomen i el cognomen.

El repertóriu los *praenomina* romanus era mu acutainu, unus 40, anque dellus 17 son los mas freqüentis. Assinque quasique siempri diba abreviau, especialmenti enas escricionis u enas obras literárias andi se quiria refrehal. Los prencipalis *praenomina* masculinus i las sus abreviaturas son velaquí las siguientis:
* Appius: *Ap.*
* Aulus: *A.*
* Decimus: *D.*
* Flauius: *Fl.*
* Gaius: *C.*
* Gnaeus: *Cn.*
* Lucius: *L.*
* Manius: *M'.*
* Marcus: *M.*
* Publius: *P.*
* Quintus: *Q.*
* Seruius: *Ser.*
* Sextus: *Sex.*
* Spurius: *Sp.*
* Tiberius: *Ti.*
* Titus: *T.*

*Praenomina* cumu *Primus, Secundus, Tertius, Quartus, Quintus, Sextus, Septimus, Octauius* i *Decimus* (cuyus angunus sobrivivin cumu *Segundu* u *Otáviu*) en orihin mentaban al ihu varón sigún el ordin en que nacia, anque tamién pia hazel referéncia al mes la su nacéncia.
 
Los praenomina *Gaius* i *Gnaeus* cuentan conas abreviaturas *C.* i *Cn.* arcaica al respetivi, andi nu se deferenciaban ena primitiva ortografia entri oclusivas sordas i sonoras pol mó la enfruyéncia etrusca. Assinque la trascrición correta destus nombris nu es **Cayu* ni **Cneu*, sinu *Gayu* i *Neu*.

El nomen *Aurelius* de la *gens Aurelia* a partil el emperaol Marcu Uréliu se heneralizó cumu *praenomen*. Lo mesmu aconteceria con *nomina* cumu *Iulius* u *Augustus* mas tardinu.
Curiáciu Maternu

**Curiáciu Maternu** (en latín *Curiatius Maternus*), hablaol i trahediógrafu romanu.

## Via
Ná tocanti a la via desti autol se sabi. Apeninas conocemus su nombri i obras pol mentalu Tácitu nunu los sus librus. Vivió pal sigru I ed. C. i possibrimenti huera pressiguiu pol Domicianu pol mó el guarreu que dél hazia enas sus obras, de sel el mesmu Maternu que mienta Dión Cássiu, un tal sofista que hue condenau pola su libertá parabra.

## Obra
Hue unu los puetas el neocrassicismu. Tácitu asseñala que recitó en púbricu la su obra *Catón*, trahédia al tentu Catón d’Útica, pal 74 u 75. El total d’obras conocias namás de títulu son:
* *Cato*.
* *Thyestes*.
* *Domitius*.
* *Medea*.

## Huentis
Pompóniu Segundu

**Pompóniu Segundu** (en latín *Publius Pomponius Secundus*) hue un consu i pueta romanu el sigru I la muestra era.

## Via
Las enteracionis desti autol mos án llegau pol mé el estoriaol Tácitu. Plíniu el Mayol escribó una biografia suya pero nu á sobriviviu. Los endirguis Tácitu izian de Segundu qu'era un ombri brillanti i curtu. Anduvu atihau cona corti i plontu se vidu enliau en suspechas políticas pola su amistá con Sehanu. Entrillá la su via, anque consiguió escapalsi, anduvu d'arriu en cá su helmanu hata que Tibériu murió.

Nessi retiru compusu las sus trahédias que se pusun en escena pa quandu el prencipau Cláudiu. Nel añu 50 campeó contra la tribu helmánica los catus pola que alcibió una destinción.

## Obras
La su obra hue mu almirá pol Tácitu i Quintilianu, assigurandu esti sel unus los mihoris trahediógrafus que tinia vistu. Tácitu destaca las sus albeliais literárias. Las sus trahédias huerun *[[fabula praetexta|pratextae]]*, es izil, de tema romanu. Se conoci namás el títulu duna dellas (*Aeneas*) i tan solu tres parabras pol mé de Carísiu: *ex humili rege*.

## Huentis
Fabula praetexta

La **fabula praetexta** es el héniru dramáticu romanu pol esceléncia.

Esti héniru dramáticu alcibió el nombri de *praetexta* u *praetextata* pol sel la pretesta el vistiu cerimoniosu romanu, el qual vistian los artus mahistraus i saceldotis, en oposición al *[[páliu|pallium]]* griegu. Pol mé el hatu, se quiel refrehal la temática el drama romanu frenti al del teatru griegu. Amás esta era la vestimenta con que entepretaban los autoris dichu drama. 

## Orihin
El teatru romanu era a lo primeru de caraiti emprovisau, licenciosu i própiu el puebru. A partil de Líviu Andrónicu escomençó a cuental con cierta ténica i cúdiu, pusiendi escenificación, testu escritu previamenti i contratandu atoris professionalis. El héniru pretestau hue enventau pol Néviu nel sigru II e. C. i se cautivó hata el sigru I, andi pol mé la emposición el empériu, hue censurau tras un largu periodu de desenterés púbricu pol espetáculu teatral.

## Temática
Los temas narraus ena trahédia pretesta son hechus própius la estória romana, assinque los pressonahis representaus tuvun dessisténcia, frenti a los de los mitus griegus. Amás, en estandu sostribá en hechus estóricus romanus, el atihu políticu i social era inevitabri.

## Autoris i obras
Hue un héniru prolíficu i cuentó con un haci obras, de la que namás abemus cachinus u tan siquiá los títulus. Apeninas una obra, la *Octauia*, s’á conselvau entera pol tradicionalmenti ascrebílsila al cordubés Séneca, anque de huru nu era suya. Velequí los autoris i obras de los qu’abemus enteración:
* Néviu: *Clastidium, Romulus, Alimonium Romuli et Remi*.
* Éniu: *Ambracia, Sabinae, Scipio, Sota*.
* Pacúviu: *Paullus*.
* Áciu: *Brutus, Decius uel Aeneadae*.
* Pompóniu Segundu: *Aeneas*.
* Curiáciu Maternu: *Cato, Domitius*.
* Séneca(?): *Octauia*.

## Bibliografia
* Bayet, J., *Literatura latina*, Ariel, Barcelona, 19702.
Pretesta

La **pretesta** [pɾeˈtɛ<sup>h</sup>t<sup>h</sup>a] (en latín *praetexta* [praḙˈtɛksta] "[toga] adorná") era un tipu toga romana.

## Pelitascu
Cumu otrus hatus togaus era brancu, anque la su caraiterística prencipal era la tirina púlpura al bordi que, una vezi vistiu conos prieguis típicus, caia recorgajandu. En tuviendu el colol púlpura asseñalaba cierta diniá.

## Usiu
Era la toga que vistian varonis adurtus qu’acupaban ciertas magistraturas comu *[[edil curul|aediles curules]]* u *[[pretol|praetores]]*, los moçus de nacéncia libris hata los deziseis añus i moças hata casalsi i los saceldotis en ciertas cerimónias púbricas.

Esta toga hue caraiterística el teatru nacional romanu, qu’alcebió el nombri de *pratexta* u *praetextata* pol gastalsi enas sus representacionis frenti a las *[[paliu|pallia]]* las representacionis griegas.

## Atijus
* Hatus romanus
Fabula Atellana

La **fabula Atellana** "fábula d’Atela" era un héniru dramáticu romanu de farsa bulresca.

## Orihin
Los nombris qu’alcibi esti héniru hazin referéncia al sítiu andi supuestamenti tuvun nacéncia. El nombri mas usual es el de *Atellana* "atelana", de la ciá la Campaña Atela, calificandu al ámpriu télminu *fabula* "palranga". Otru nombri que tamién alcibi es el de *huegus oscus* (en latín *ludi Osci*) pol estal escrebias a los escomiençus ena palra osca dessa ciá. Toa esta nomenclatura demuestra el orihin nu romanu el héniru, el qual hue emportau a Roma pal 391 e. C. 

## Caraiterística el héniru
L’atelana era un teatru bulrescu, oscenu i gaçaparullu andi participaban pressonahis-tipu cumu el Bobela (*Macchus*), el Boquiqui (*Bucco*), el Hampón (*Manducus*), el Chungón (*Sannio*) i el Verdihondu (*Pappus*) que representaban a lo bahu la socieá.
 
Era a lo primeru, cumu otrus hénirus dramáticus, emprovisau, anque endispués se huerun holmandu autoris que las escrebian. Amás, con el prestíhiu que hue cobrandu el latín, los pressonahis bulronis palraban en oscu, mentri que los demás bichaban en latín. A comparáncia con el drama satíricu griegu, las atelanas s’arrepresentaban endispués la sessión trahédias. Los atoris viahaban en carrucha en presentación en presentación, que acostumbraban sel unus quatru en escena.

## Autoris i obras
Cautivarun el héniru várius autoris, pero pol heitu que tinian pocas án siu las enteracionis i testus llegaus al tentu. Se dis que Sila escrebió anguna paí. Obras de las que abemus títulus son:
* Nóviu: *Macchus exsul, Gallinaria, Surdus, Vindemiatores, Parcus*.
* Lúciu Pompóniu: *Macchus miles, Pytho Gorgonius, Pseudoagamemnon, Bucco adoptatus, Aeditumus*.

Otrus autoris menus mentaus huerun Fábiu Dorsenu i Mémiu, esti úrtimu demaseau bastu i indecenti pa los autoris crássicus. Siguramenti Plautu tamién cautivara paí esti héniru.
Dyeus

**Dyēus** (tamién ***Dyēus ph<sub>2</sub>ter**) es la diviniá recostruía prencipal del panteón protoinduropéu. Era el dios la lus del día, y la su pusición pue bel refrejáu la pusición del patriarca u monarca ena socieá.

Diosis posterioris qu'están etimologicaenti relacionáus con Dyeus incrúin:

Grupu **Dyēus**:

* El *[[Zeus]]* griegu
* El *[[Húpitil (dios)|Iuppiter]]* romanu 
* El *[[Dis Pater]]* galorromanu
* El *[[Dyaus Pita|Dyauṣ Pitār]]* védicu 
* Quiðás tamién *[[Dionysos]]*, y el traciu *[[Sabazios]]* (de Saba Zeus?) 

Grupu **Deiwos**:
* El *[[Tyr|Tiwaz]]* germánicu(conocíu más tardi cumu Tyr)
* El términu latinu *[[Deus]]*
* *[[El Dagda]]* irlandés
* El *[[Dievas]]* bálticu
* El *[[Dažbog]]* eslavu
* El *[[Deva (Hinduismu)|Deva]]/[[Daeva]]* Indo-Iraniu

*Dyeus* era invocáu cumu *Dyeu Ph<sub>2</sub>ter*, literalmenti "Sky Father" o "*pairi reluðienti*", tal cumu se refreja nel latín Iuppiter, Dispater y *deus pater*, el griegu *Zeu pater*, el sánscritu *Dyauṣ Pitār or DyausPitrah*. Cumu dios pairi, tendría cumu esposa a *Pltwih<sub>2</sub> Mh<sub>2</sub>ter*, "mairi tierra".

En evolucionandu los panteonis las mitologías individualis relacionás cona religión indouropea, los atributus Dyeus juerun a veðis atribuíus a otras diviniáis nuevas. Ena mitología griega y romana, Dyeus remaneció cumu el dios prencipal, mentris qu'ena mitología védica, el acontinaol etimológicu de Dyeus se gorvió un dios mu abstractu, y los sus atributus originalis lo mesmu qu'el su domiñu el restu diosis juerun trasferíus a diosis cuyus nombris puen sel recostruíus pa tiempus indouropéus (Agni) u no (Indra).

## Vel tamién
* Religión protoinduropea
Luenga kumzari

El **kumzari** es una luenga irania palrá pol puebru kumzari (una subdivisión la tribu shihuh) en la costa de Kumzar ena península de Musandam, al norti d'Omán. Esta es la única luenga irania palrá ena península arábiga. Los kumzaris puen enjallalsi tamién enos lugaris de Dibah y Khasab, lo mesmu qu'en varias aldeas y la isla de Larak. Los palrantis esciendin de pescaoris que vivían pa la costa el gorfu pérsigu y el gorfu d'Omán.

La luenga es una jolma volucioná del persa moernu templanu, y está mu relacionáu con el dialectu Minabi del sul de Baluchistán. La mayoría el vocabulariu, lo mesmu que la estructura sintáctica la luenga, es irania, inque un gran númiru parabras árabis dexistin nel vocabulariu habitual. Pesi al jechu qu'es palrá pol pescaoris del gorfu pérsigu, la su fonología es más autá a la de los dialectus persas de la pruvincia Fars en Irán, y se considera mutuamenti enteligibri polos palrantis de Luri.

El númiru palrantis del kumzari s'estima en menus de 10.000 palrantis nativus, inque los miembrus la tribu sonin unus 21.000 (sigún estimacionis del añu 2000). Los miembrus de la generación más nueva tiendin a deprendel árabi pol ve la palra la su genti. La luenga nu s'escrebi y nu tiini corpus literariu.

## Juentis

## Atijus
*Entrá en Ethnologue pal kumzari
*Entrá pal kumzari nel Rosetta Project
Cueva de los Marranos

La **Cueva de los Marranos** s'enjalla en Venta de Fresnedo, endrentu el monicipiu Lamasón, Cantabria. Pa entralsi en ella hay que siguil una verea que lleva directaenti a dos bocas. Geologicaenti es algu assina cumu un desagüi en épucas d'inundacionis, anque poséi un gran vestíbulu con arti rupestri.

Jue escubría ena década los 50 el sigru XX, y nella s'enjallan restus del Paleolíticu representáus prencipalmenti pol lítica tallá en cuarcita. Pol otru láu hay una jebilla bronði de finalis la Edá Meya, qu'endica la possibiliá que que la cueva haiga píu bel servíu cumu recocaji pa viajerus.

En 2000 es decrará Bien de Intrés Curtural.
Ergativu

El **casu ergativu** es el casu gramatical qu'identifica el sujetu dun verbu transitivu enas luengas ergativas-asolutivas, endicandu el agenti en essas oracionis.

En essas luengas, el casu ergativu es tipicaenti el más marcáu, mentris qu'el asolutivu es el menus marcáu u careci de marca.

En Kalaallisut (esquimal groenlandés) pol ejempru, el casu ergativu s'utiliða pa marcal sujetus de verbus transitivus u posseioris de nombris.

Algotras luengas qu'utiliðan el casu ergativu son el chechenu, el georgianu y otras luengas caucásicas u el vascu.
Aniceto Garrido Retortillo

**Aniceto Garrido Retortillo**, albarderu, melital i pueta montelmoseñu.

## Biografía
Aniceto tuvu nacéncia ena villa cacereña Montelmosu nel 1910. Su pairi hue albarderu i se crió nel ambienti la professión. Assistió pol primel vezi a la escuela de que tuvu sieti añus hata los trezi. De zagalón s’ensiñó al ofíciu paternu desquitándusi de la escuela, anque anduvu diendu a crassis noturnas hata los 18.

Quandu tinia eá pa cumpril el selvíciu melital nu puu, pos tinia un defeutu ena pierna derecha que lo embilmaba. Ena Guerra cevil española s'alistó voluntáriu ena Falanhi, andi melitó pol 22 messis. El su labutu le mereció la mealla al méritu.

Sigún se licenció, solicitó engressal nel Selvíciu Guarderia Rural que se bia criau en Montelmosu. Plontu se hizu hefi prantilla, trebahu que desempeñó hata la su hubilación. Nessi meyutiempu se convoó a la eá de 50 añus, tuviendu la albondosa proli d’onzi ihus.

## Obra
Aniceto compusu puemas lo mesmu en castellanu qu'estremeñu, anque la huerça la su produción se halla en castellanu, queandu el estremeñu pa temas mas mundanus. Nu preteneci a denguna escuela, anque tien leyiu escritoris castellanus.
 
A lo largu los sus velsus se palra de cosas cotidianas, reflessionis, política i relihión. Rebufa Estremaura en muchus los puemas, hiziendu a las sus hentis palral cumu palran enos puemas *Las lavanderas del charc*o i *Tío Escequiel y tio Silvestre*.

## Bibliografia
* Garrido Retortillo, A., *Poesía extremeña*, 1988.
Amadou & Mariam

**Amadou i Mariam** es un duu musical de Mali, compuestu por Mariam Doumbia (Bamako, 15 abril de 1958) i Amadou Bagayoko (Bamako, el 24 otubri de 1954 – 4 de avril de 2025). Dambus los dos son ciegus.
El duu mestura los ritmus traicionalis de la su patria cun quitarras elétricas, violinis de Síria, trumpetas cubanas, ney egipcius, trombonis colombianus, tabras indias i percusión Dogón, dandu horma a un estilu conociu cumu "afro-blues".

## Discografia
**Se Te Djon Ye* (1999) 
**Sou Ni Tile* (1999) 
**Tjé Ni Mousso* (2000) 
**Je pense à toi: Best of* (2005) 
**Welcome to Mali* (2008) 

## Atijus
*Je pense a toi
*Official website (en Francés)
*Listen at Nonesuch
*Biography on Radio France International website
*Article about the pair (en francés)
*Amadou and Mariam at NPR Music
Valériu Fracu

hue un pueta latinu, autol de las *Argonautica*.

## Via
Pocu es lo que se sabi de la via desti autol, ecetu que compusu el su puema pal 70 ed. C. i que unus venti añus endispués moriria.

## Obra
L’única obra de la que tenemus enteracionis i conselvamus es *Argonauticon*, un relatu en velsu épicu que narra la estória de Hasón en cata el vellón dorau, sostribau nel escritu Apolóniu de Roda. L’obra se corta pa metá el libru otavu. Lo mesmu qu’otrus autoris la epoca cumu Síliu Itálicu u Estáciu escrebió l’obra pa celebral la grória el emperaol i alabalu. Nel chascu Valériu Fracu, pa conmemoral pol mé paralelismus, las campañas de pa Britania llevás a cabu pol Vespasianu i las hechas en Herusalén pol su ihu Titu.

## Estilu
Es representanti del neocrassicismu i precura consiguil una puesia almónica i rímica cumu la crássica, tomandu a Verhíliu cumu muelu, anque se mesturan conas nuevas tendéncias literárias el sigru I. Ansí sobresal el albondosu usiu los *colores* pol mé la sinonímia, la variación, los desvius i el escesu retólica. Son de méritu las entrospecionis sicolóhicas: Medea, nesti sintiu, es un pressonahi mu laboreau. Los desvius pol espacealsi conas descricionis muestrandu un aparatahi retólicu contrastan contra la lihereza de ciertus passahis, hiziendu una obra desigual.

## Abreviaturas
L’abreviatura qu’alcibi esti autol es la de *V. Fl.*, dalcuerdu con el católogu el icionáriu *Oxford*.

## Bibliografia
* Bayet, J., *Literatura latina*, Ariel, Barcelona, 19702.
* VV. AA., *Oxford Latin Dictionary*, Oxford, OUP, 1968.
Síliu Itálicu

**Síliu Itálicu** (en latín *Silius Italicus*) hue un hablaol, políticu i pueta latinu, autol los *Punica*.

## Via
El *[[cognomen]]* *Italicus* prantea la dua de si nació en Italica, ena Hispania u no. De bel siu assina, el moti huera siu *Italicensis*, assinque lo mas siguru es que nu huera ispanu. Tuvu nacéncia pal 25 ed. C. Trebajó de hablaol forensi i plontu s’enlió en política. Hue un artu huncionáriu i le nombrarun nel 68 consu, añu la muerti Nerón, momentu conflitivu pa Roma. Era un varón entelihgenti i amanti las artis, pilrándusi polos testus Vergíliu i de Cicerón. El su encebicamientu llegó hata tal puntu de que mercó las fincas desti, las de Tusculum i Neapolis, i de sintil una huerti devoción pol Vergíliu, vesitandu la su tumba a ca no ná quandu andaba pa la costa la Campaña enos úrtimus añus.

La su labol literária se desarrolló embaju Domicianu, escrebiendu las Guerras púnicas al mó épicu. Le gustaba de filosofal conos amigus, entri los qu’andaban Epitetu i Cornutu, cautivandu assina la dotrina estoica. Murió pal 101, dun tumol.

## Obra
Síliu Itálicu envrocó en velsu la tercel décaa Titu Líviu a tentu las Guerras púnicas: *Punica*. L’obra albarca dezissieti librus que guardan poca propolción. Los primerus sucessus son relataus con mas heribequis retólicus i patetismu que los de los úrtimus librus, cuyus los sieti finalis valin p’arrematal tola aición de holma ligera.

Pol mé della, tal qu'otrus puetas coetanus comu Valériu Fracu u Estáciu precura el favol el emperaol escrebiendu sobri un tema que puyera favorecel los paralelismus i tamién huera patrióticu, comu las chascus púnicus. Ansí Síliu encómia la campaña contra Dácia que hizu Domicianu. Pol mé de la su obra, esti autol precura justifical el puel la dinastia Flávia, lo mesmu que hizu Vergíliu con Agustu. En tratandu sobri un hechu estóricu lo suficientimenti alejau comu pa convertilu en leyenda, Síliu Itálicu opera de la mesma manera que Vergíliu cona *[[Eneida]]* i los orígin romanus: assín comu Vergíliu quiel dal ergullu nacional i alabáncia i justificación Agustu, Síliu Itálicu hazi lo própiu con Domicianu.

## Estilu
Los *Punica* gastan el aparatagi vergilianu ena miia lo possibri en temas i reculsus, cumu pol ehempru el descensu de Escipión a los infiernus, de tradición épica. Anque precuri siguil las nolmas épicas, lo mesmu que hadria Lucanu, rumpi con ellas. Trata un hechu estóricu cumu si huera legendáriu, no dessisti un éroi omogenu qu’una l’aición, se produzin numerosus desvius sobri hechus marabillosus i dessóticus, descricionis geográficas (anque seyan sobri territórius romanizaus sigrus há), hinchaçonis, espaceamientu en escenas indecorosas i truculentas: mas envención qu’albeliá.

## Abreviaturas
Esti autol tien l’abreviatura *Sil.*, sigún el *Oxford Latin Dictionary*.

## Bibliografia
* Bayet, J., *Literatura latina*, Ariel, Barcelona, 19702.
* VV. AA., *Oxford Latin Dictionary*, Oxford, OUP, 1968.
Neronia

Los ***Neronia*** "Huegus neronianus" eran los olganizaus pol emperaol Nerón, motivaus pol su entusiasmu polas artis.

## Origin
Estus huegus tienin cumu anteceentis los criaus en su dia pol Cesa i su sucessol Agustu, pa conmemoral el anivelsáriu el su reinau. Nerón pa consiguilsi el favol los romanus olganizó estus huegus a comparáncia daquellus, amás assín daba a entendel la su passión polas artis.

## Olganización
Los huegus alcibian el apelativu de *quinquenalis* i estaban hechus al mó los festivalis griegus. Los olganizaus nel prencipau neronianu cuentaban con tres partis:
* Primel parti: Música, puesia i oratória.
* Segunda parti: Hinásia.
* Tercel parti: Carreras caballus.

Tuvun lugal en dos ocassionis, nel 60 i nel 65. Ena eición el añu 60 participó el pueta cordubés Lucanu, andi recitó las sus *Laudes Neronis*.
Deceanglus

Los **deceanglus** (*deceangli*) u **deceangus** juerun una las tribus celtas que vivían enas islas británicas antis de la conquista romana de Gran Bretaña. La tribu vivía nel norti el Galis actual, inque nu se sabbi de siguru si el su territoriu cubbría namás que los condáus moernus de Flintshire y Denbighshire nel nordesti Galis u si s'estendía más pal uesti.

El primel ataqui romanu a las tribus galesas se jiðu baju nel añu 48 DC, cuandu Publiu Ostoriu Escápula, el gobernaol la pruvincia, marchó sobre los deceanglus. Paji que se rindierun con poquina resistencia, no cumu los Siluris y los Ordovicis qu'opusun una lalga y dura risistencia a la dominación romana. Nu paji qu'haiga habíu nenguna colonia costruía polos romanus enos territorius desta tribu, inqu'el juerti auxilial de *Canovium* (Caerhun) estaba quiðás enas sus tierras y púu bel teníu bastanti pobración civil.

Pue sel qu'el nombri *deceangli* remaneza nel nombri galés del cantref "Tegeingl", que cubbría gran parti del Flintshire moernu.

## Atijus
* Deceangus en Roman-Britain.org
* Deceanglus en Romans in Britain
Tántalu

**Tántalu** [tán̪talu] (en griegu *Τάνταλος* [tán̪talos]), ena mitologia griega, hue un rei que recebió unus de los castigus mas cruelis: passal sedi i hambri en estuviendu arroeau d’áugua i frutus.

## Parentescu

Tántalu tien una arcendéncia duosa, pos sigún las huentis vária. Su mairi hue Plutu i su pairi Zeu. Otrus dan comu pairi a Molu. Comu esposa son quatru los nombris que se dan: Urianassa, Uritemista, Clítia i Dioni. Frutu la union con anguna d'ellas hue pairi Pélopi, Níobi i Brótia.

## Mitus
### Engañu a Zeu
Tántalu hizu güena gavilla con su pairi Zeu, almitiendu-lo enas furrionas los diosis. Trastornau, una vezi s’enlió a escusseteal al tentu los diosis conos mortalis i da-le la comia las deviniais, traicionandu assina la confiança que tenia con Zeu.

### Furriona a los diosis
Comu apreparandu una furriona a los diosis no avia bastanti comia ena dispensa, Tántalu tuvu l’ocurréncia de añiil al guisu a su própiu iju Pélopi endespues de ve-lo matau i ataraçau. D'esti jeitu quiju preval la conocéncia que tenia Zeu sobri tolas cosas. Tolos diosis desapartarun el pratu porque densiguia vidun qué les via sirviu, desquitandu a Demeti, quien enfuscá pola perda Perséfoni, se hincó la carni la paletilla gocha.

### El castigu
El própiu Zeu assessinó a Tántalu i lo condenó a un tormentaeru eternu junta el Sípilu qu’era vé-l'equí el estal colgajau dun frutal que da toa crassi frutus (peras, mançanas, higus, azetunas, granás), metiu endrentu un lagu. Ca vezi que precurava cogel anguna las frutas, un rachá airi los aleja d'él i sempri qu’ententa bibil l’áugua que le llega, tan aina a la cintura, tan aina lo barbea, esta dehuyi queandu el barrial el hondón el lagu. Si es escapás de tocal una mijina conas sus manus el áugua i lleval-se-la a la boca, se l’escurrizi entre los deus queandu entavia mas atelau qu’endespues. Hueraparti, porcima suya, un ruscu el monti Sípilu que sobresal poncima el arvu, amenaça de continu con desprendel-se i espiparrá-lo.

Otra muerti que le dan es pol vel robau el mastín dorau que hizu Efestu a Zeu quandu chiquininu paque cudiara d'él. Unas versionis din que Pandáriu robó el perru i se lo dio a Tántalu paque lo encultara mentris se encalmavan las cosas. Comu Pandáriu hue en busca suya despuesinu de vel passau tó i Tántalu juró que no via vistu perru d'essus en su vida, Zeu sintió el juramentu i lo espiparró con un peñuscu el Sípilu. Otras versionis cuentan sel Tántalu quien robó al perru i que por essu lo estruyerun los diosis, a él i a la su mujel. Tamien din que lo conpusun en piera.

## Tántalu ena literatura
Tántalu hue pressonagi prencipal nel mitu Tiesti, su ñetu. Ena tragédia Séneca *Thyestes* Tántalu, hostigau polas Fúrias lleva una vezi mas la desgrácia a Micenas andi Atreu quiel hazel-se con el reinu tras la traicion su germanu Tiesti.

## Huentis

## Bibliografia
* Graves, R., *Los mitos griegos*, Barcelona, RBA, 2005.
* Séneca, *Tragedias*, entrod. i notas J. Luque Moreno, Gredos, Mairil, 1982.
Diatriba

**Diatriba** (del griegu *διατριβή* "palranga") es un desculsu de caraiti moral.

Tuvu variantis de caraiti violentu i polémicu que buscaban la prevocación i la crítica, llegandu a alquiril el sintiu de *envetiva*. La diatriba costituyó un héniru escritu gastau prencipalmenti entri los cínicus i los estoicus, gastau prencipalmenti pa moralizal. Séneca gasta librimenti de la diatriba enos sus *Dialogi*.

El palramentu tinia una holma própia la luenga nolmal cotidiana, vivás, lihera, concreta i repititiva.
Patolu

**Patolu** (en griegu *Πάκτολος*, en turcu *Sart Çayı*) es un riu la vertienti ociental la península d’Anatolia.

Naci nel monti Molu i ena Antigüedá fruyia pol Lídia colandu polas Sardis. Ogañu namás es un torrentinu que desenboca nel riu Gediz (ogañazu Ermu).

Son sonás ena Antigüedá las sus águas i arenas auríferas, sigún el mitu, pol ve-las tocau el rei Mida. En epoca emperial romana, las áuguas desti riu ya no contenian sedimentus d'oru.

## Patolu comu deviniá
Patolu era, ena mitologia griega, una deviniá que vivia nel riu omónimu, iju de Zeus i la nimfa Lucotea. Hue el pairi d’Urianassa, sigún angunas estórias, la mujel Tántalu.

El mitu cuenta que enas furrionas celebrativas al tentu los ritus afrodísius, Patolu, hateau, s’acostó con su germana Demodici. De que la deviniá s’acordó del incestu, se conpusu en riu.
Molu

El **Molu** (en griegu *Τμόλος*, en turcu *Bozdağ*) es un monti lídiu, celca l’antígua ciá de Sardi. Nél tien nacéncia el riu Patolu.

Sigún la mitolohia griega, esti monti era una deviniá, ihu d’Ari i Teogona. Anduvu casau con Ónfali, quien, a la su muerti pol mó dun toru, se hizu reina Lídia. Participó nel húiciu nel certamin entri Pan i Apolu.
Elena de Troya

Sigún la mitolohia griega, **Elena**, más conocia cumu **Elena de Troya**, hue la iha Zeus i Leda i esposa de Menelau, famosa pola su belleça. El su raptu pol Paris prevocó la Guerra de Troya. Duranti ésta, vió espenal a su nuevu esposu enas sus manus, ebiu a herias de guerra. 

## Huentis

valla mierda

## Atihus
*El mitu d'Elena de Troya
*El raptu d'Elena ena literatura grecorromana
*Esposas en guerra (Esposas del cicru troyanu. Heroinas de la mitolohia griega II pol Alicia Esteban Santos, Universidad Complutense de Madrid.
Urianassa

**Urianassa** [uɾjaˈnasa] (en griegu *᾿Ευρυάνασσα* [ewryánasːa]) era, ena mitologia griega, la ija del dios fluvial Patolu. Sigún angunas huentis, hue la mugel el rei Tántalu i, por tantu unas de las possibris mairis de Níobi, Pélopi o Brótia.

## Bibliografia
* Graves, R., *Los mitos griegos*, Barcelona, RBA, 2005.
Uritemista

**Uritemista** o **Uritemisti** [uɾiteˈmɪ<sup>h̪</sup>t<sup>h</sup>a, [uɾiteˈmɪ<sup>h̪</sup>t<sup>h</sup>i] (en griegu *Ἐυρυθήμιστα* [ewryt<sup>h</sup>ɛ́ːmis̪ta]) hue, ena mitologia griega, ija el dios fluvial Jantu. Sigún angunas huentis, hue la mujel de Tántalu i por tantu, una de las possibris mairis de Pélopi, Níobi o Brótia.

## Bibliografia
* Graves, R., *Los mitos griegos*, Barcelona, RBA, 2005.
An Pierlé

**An Pierlé** (el su nombri conpretu es An Miel Mia Pierlé) es una cantora i música belga.

## Estória
Tuvu nacéncia en 1974 en Deurne, Bélgica. Dende mu nuevina el su ceviqui hue la música i la actuacion, sigún las sus própias parabras: "actual, cantal, hazel música i bailal i, de sel possibri, tó a la vezi". No le cumpria albondu la su hormacion pianu con pieças crássicas i quandu tenia 17 añus entró ena escuela Studio Herman Teirlinck, en Antwerp. A los tres añus plática en dicha escuela, ya conponia las sus própias músicas i las cantava, entepretandu-las al pianu. 

Endespues anduvu tocandu en destintus clubis música hata qu’en 1996 s’arrochó a participal nel Rock Rally Humo, andi tuvu déssitu. Hizu una version de *Are friends electric* de Gary Numan  que tuvu güena acogia enos arrádius. Anduvu dos añus endespues participandu con el grupu teatral Bernadetje i ena sérii *Moeder waarom leven wij*, entrevolandu actuacionis por Bélgica i Olanda. 

El su primel discu hue *Mud stories*, espubricau nel 1999, andi s’alvierti la sublimi coyontura entre pianu i vos i a vezis, el alcordion. Las grabacionis tocantis al pianu elétricu huerun del 1998, mentris que las del acústicu se hizun ena primavera el añu siguienti. El discu otuvu la aprevacion el púbricu, vendiendu-se 25.000 cópias entre Bélgica i Olanda.

El segundu discu vinu en 2002, entitulau *Helium Sunset*. Esti trebaju cuenta con una mayol estrumentacion, comu baterias o violonchelu.

Siguiendu a esti discu, nel mesmu añu, grabó An juntu con orquesta un nuevu discu entitulau *Live Jetset with Orchestra*.

Una nueva edicion de dos discus el *Helium Sunset* salió nel 2005, cuyus el segundu enclui el su déssitu *Il est 5 heures (Paris)*, por mé el qual consiguió una mayol dehusion en paisis comu Fráncia o Reinu Uniu.

El su últimu discu data del 2006, grabau cona White Velvet en mayu el 2006, cuyu primel cenzillu hue *How does it feel?*. El su títulu es *An Pierlé & White Velvet*.

## Discografia

Discus:
* *Mud stories* (1999).
* *Helium Sunset* (2002).
* *Live Jetset with Orchestra* (2002).
* *Helium Sunset* (eición francesa con dos discus) (2005).
* *An Pierlé & White Velvet* (2006).
* *Hinterland* (2010).
Cenzillus:
* *Mud stories* (1999).
* *Tower* (remix) 2000.
* *As sudden tear fall* (Hebreru 2002).
* *Sing song Sally* (Huñu 2002)
* *How does it feel* (Abril 2006).

## Atijus
* Páhina oficial
* Biografia i letras las cancionis An Pierlé
Kroncong

El **kroncong** (prenunciáu "cronchóng") u **keroncong** es un istrumentu musical d'Indonésia con origin portugués autáu al ukelele y un géniru musical entrepretáu cona vo d'una cantanti femenina, un kroncong y un frautista, a lo que se puein añiíl otrus istrumentus.

La música kroncong apaició nel sigru XVI cuandu los marinus trujun istrumentus y músicas portuguesas pa Indonesia. Jue assimiláu polas gentis del puebru y adoptáu pol tolas crassis socialis. Uguañoti se considera una parti más del folklori indonesiu (especialmenti javanés, inque las letras suelin estal en indonesiu).

El keroncong traicional acústicu tíni un espíritu melancólicu caraiterísticu mu autáu al del fado portugués. El keroncong agora sueli estal consideráu cumu música passá de moa pola moceá indonesia, anque dende los añus 60 el géniru se moerniðó añiyendu istrumentus cumu tecráus, guitarras eléctricas y baterías criandu el pop keroncong.

El repertoriu utiliða el tonu mayol occiental con angunus ejemprus del menol. Sólu hain escepcionis a éstu cuandu las orquestas de keroncong tocan cantaris javanesis traicionalis. La música javanesa tíni escalas y intervalus esconocíus ena música occiental. El keroncong javanés antocis mantíni los intervalus occientalis peru adopta una escala pentatónica que s'aproxima a una las prencipalis escalas septatónicas javanesas.
Espritu rúspiru

El **espritu rúspiru** (del latín *spiritus asper*, carcu el griegu *δασὺ πνεῦμα*) es veleí un sinu diacríticu (῾ )gastau nel sistema politónicu el griegu que, acolocau polcima una vocal, asseñala aspiración i que tamién s'usa polcima duna *ρ* enicial.

## Orihin
Esta marca nació a partil el partieru a la metá la letra eta mayúscula H, gastá pa asseñalal en ciertus dialeutus la aspiración. La parti la derecha se gastó pal espritu suavi i la gocha pal rúspiru.

## Prenunciación
El espritu rúspiru s’acoloca polcima una vocal —*ἁ*, *ἑ*, *ἡ*, *ἱ*, *ὁ*, *ὑ*, *ὡ*— p’asseñalal el caraiti aspirau desta vocal, es izil, quandu estas vocalis se prenunciaban a comiençu parabra cumu *ha/hā*, *he*, *hē*, *hi/hī*, *ho*, *hy* i *hō* al respetivi. Tamién se ponia riba la *ρ* enicial u dobri: *ῥ*, *ῤῥ*, trascritus cumu *rh*.

## Ortografia
Las nolmas el usiu el espritu rúspiru son prencipalmenti las siguientis:
:—El espritu rúspiru se gasta siempri a comiençu parabra quandu esta emprencípii pol vocal aspirá: *ὑβρίζω* (*hybrízdō*), *ἁλία* (*halía*), ἱππών (*hippṓn*). 
:—Si dicha vocal tien ton agú, el espritu s’acoloca arriba a la gocha el ton. V. gr.: *ὕβρις* (*hýbris*). En cámbiu, si tien ton cercunflehu, el espritu s’acoloca embahu el ton. V. gr.: *ὧδε* (*hṓde*).
:—Si la vocal está en mayúscula, el espritu se pon arriba a la gocha la letra, nu polcima: *Ἡρακλῆς* (*Hēraklḗs*). Ara, si la vocal tien ton, lo mesmu el espritu qu’el acentu se pon a la gocha, primeru el espritu i endispués el ton: *Ἥρα* (*Hḗra*).
:—Se gasta espritu rúspiru en tolas parabras escomençás pol *υ* i *ρ*: *ὑμεῖς* (*hymeîs*), *ὕδωρ* (*hýdōr*), *ὑπερβολή* (*hyperbolḗ*), *ῥάβος* (*rhábos*), *ῥεῦμα* (*rheûma*), *ῥίπτω* (*rhíptō*).
:—Anque nu es obrigatóriu, parabras con *ρ* heminá interna, puei lleval la segunda dellas espritu rúspiru i la primel suavi: *Πύῤῥος* (*Pýrrhos*), *ἐῤῥυσάμην* (*errhysámēn*).

## Trascrición
Las parabras griegas que passarun al latín u se trascribierun nessa luenga escrebin h allí andi abia espritu rúspiru: *Heracles, Hera, hybris, rheuma*. Luengas cumu el ingrés u el francés conselvan la "h" enos télminus griegus passau pol latín. El castellanu namás conselva la trascrición del espritu rúspiru a comiençu parabra, nu de la *ῥ*: *hidromasaje, hebdomadario, hectárea*. A la escontra, el estremeñu nu asseñala essa "h" pol sel mua, ya dende epoca latina, de mó qu’escrebimus: *idráulica, ematocritu, etária, Érculi, Adi*.
Riau

**Riau** es una provincia d'Indonesia, assitiá nel centru la isla Sumatra unta l'estrechu de Malaca. La mayol ciá, y la capital pruvincial, es Pekanbaru. Algotras ciáis emportantis son Dumai y Bengkalis.

El prencipal grupu étnicu originariu de Riau y el más numirosu en ella sonin los malayus, pero uguañoti namás que representan el 40% la pobración. El sigundu grupu más numirosu sonin los javanesis, llegáus dende Java en processus de trasmigración, que representan el 25%. Pa las zonas lindandu conas pruvincias que quean al norti y al uesti dexisti una emportanti pobración de batak y minangkabau. Tamién están los chinus, que representan el 4%.

La luenga indonesia está basá nel malayu de Riau. Riau es una las zonas malayupalrantis con una traición literaria más rica.

Riau es una las zonas más ricas en reculsus naturalis de toa Indonesia, talis cumu petroliu, gas natural, goma y aðeiti palma. La mayol parti la pruvincia sonin bosquis y selvas. La esprotación forestal tíni una gran emportancia.

Las Islas Riau jolmarun parti de la pruvincia jata 2004, en que se jiðun una pruvincia aparti.